[{"text_idx": "#000000", "text": "'Angen newid rheolau' ar adrodd problemau golwg gyrwyr"}, {"text_idx": "#000001", "text": "Disgrifiad o\u2019r llun, Dywedodd teulu David Evans ei fod yn \"w\u0302r perffaith ac yn dad gwych\""}, {"text_idx": "#000002", "text": "Mae angen adolygu'r gyfraith i feddygon ac optegwyr allu roi gwybod i'r awdurdodau am gleifion ddylai ddim gyrru oherwydd nad yw eu golwg yn ddigon da, yn o\u0302l arbenigwr."}, {"text_idx": "#000003", "text": "Daw hynny ar o\u0302l i ddyn o Gasnewydd gael ei garcharu am achosi marwolaeth drwy yrru'n beryglus y llynedd, ar o\u0302l anwybyddu cyngor ei optegydd i beidio a\u0302 gyrru."}, {"text_idx": "#000004", "text": "Ar hyn o bryd mae'r cyfrifoldeb ar gleifion i roi gwybod i'r Asiantaeth Trwyddedu Gyrwyr & Cherbydau (DVLA), gan fod rheolau preifatrwydd yn atal gweithwyr iechyd rhag gwneud."}, {"text_idx": "#000005", "text": "Yn o\u0302l prif weithredwr Optometry Wales, Sali Davis, mae'r rheolau'n rhoi optegwyr mewn sefyllfa \"anghyfforddus iawn\"."}, {"text_idx": "#000006", "text": "Dywedodd y corff sy'n arolygu optegwyr eu bod yn ystyried cyhoeddi canllawiau newydd."}, {"text_idx": "#000008", "text": "Clywodd Llys y Goron Casnewydd bod Sweeting, oedd a\u0302 golwg ymylol gwael, yn \"gwbl ymwybodol\" o broblemau gyda'i olwg ond wedi anwybyddu cyngor i beidio gyrru."}, {"text_idx": "#000009", "text": "Ar hyn o bryd, dyw meddygon ac optegwyr ond yn teimlo y gallan nhw gynghori cleifion i ddweud wrth y DVLA am eu cyflwr, ond ddim adrodd i'r awdurdod eu hunain oherwydd rheolau preifatrwydd."}, {"text_idx": "#000010", "text": "Dywedodd Ms Davis bod hynny wedi rhoi'r optegydd yn achos Sweeting mewn sefyllfa \"anghyfforddus iawn\" ar o\u0302l gwneud popeth sy'n ofynnol, ond bod \"diffyg gweithredu'r claf wedi achosi marwolaeth\"."}, {"text_idx": "#000011", "text": "Mae teulu Mr Evans wedi ymgyrchu am newid i'r gyfraith i orfodi gweithwyr meddygol i adrodd am gleifion ddylai ddim gyrru i'r DVLA."}, {"text_idx": "#000012", "text": "Disgrifiad o\u2019r llun, Cafodd Nigel Sweeting ei garcharu ar o\u0302l gyrru pan oedd wedi cael cyngor i beidio a\u0302 gwneud"}, {"text_idx": "#000013", "text": "Daw galwad Ms Davis ar o\u0302l i heddluoedd yn Lloegr gyhoeddi cynlluniau i brofi golwg pob gyrrwr sy'n cael eu stopio gan swyddogion."}, {"text_idx": "#000014", "text": "Mae heddluoedd Cymru'n dweud eu bod yn profi gyrwyr wrth ochr y ffordd yn aml, a bod ganddyn nhw'r pw\u0302er i wahardd pobl rhag gyrru yn y fan a'r lle."}, {"text_idx": "#000015", "text": "Ond dim ond Heddlu Gogledd Cymru wnaeth gynnal ymgyrch benodol i brofi golwg gyrwyr."}, {"text_idx": "#000016", "text": "Disgrifiad o\u2019r llun, Ar hyn o bryd dim ond cynghori cleifion i ddweud wrth y DVLA am broblemau y mae optegwyr yn ei wneud"}, {"text_idx": "#000017", "text": "Er bod Ms Davis yn rhannol gefnogi profion o'r fath, mae hi'n dweud na fyddan nhw'n darganfod rhai cyflyrau sydd yn beryglus."}, {"text_idx": "#000018", "text": "\"Bydd profion cyson yn darganfod y problemau yma ond ni fyddai prawf arwynebol ar ochr y ffordd yn,\" meddai."}, {"text_idx": "#000019", "text": "\"Ar hyn o bryd does gan optegydd ond y cyfrifoldeb i adrodd wrth feddyg os nad yw golwg claf yn ddigon da i yrru'n ddiogel."}, {"text_idx": "#000020", "text": "\"Mae'r gyfraith a chyfrifoldebau gweithwyr iechyd yn y maes yma angen eu hadolygu gan mai'r cleifion eu hunain sy'n gorfod dweud wrth y DVLA.\""}, {"text_idx": "#000022", "text": "Yn o\u0302l canllawiau'r cyngor, dylai aelodau godi pryderon gyda chorff proffesiynol neu arolygwyr, ond nid y DVLA."}, {"text_idx": "#000023", "text": "Dywedodd y cyngor bod rhai aelodau a'r cyhoedd wedi \"gofyn am eglurder am sut i gyflawni'r safonau pan mae'n bosib nad yw'n ddiogel i glaf yrru oherwydd eu golwg\"."}, {"text_idx": "#000024", "text": "\"Ar hyn o bryd rydyn ni'n ystyried os oes angen canllawiau pellach ac ym mha ffurf all hynny fod.\""}, {"text_idx": "#000025", "text": "Llai yn colli golwg yn sgi\u0302l rhaglen sgrinioCyhoeddwyd26 Gorffennaf 2017Gofal llygaid yn 'niweidio cleifion'Cyhoeddwyd31 Ionawr 2017"}, {"text_idx": "#000026", "text": "Llai yn colli golwg yn sgi\u0302l rhaglen sgrinio"}, {"text_idx": "#000027", "text": "Gofal llygaid yn 'niweidio cleifion'"}, {"text_idx": "#000028", "text": "Prif StraeonDiffoddwyr ta\u0302n Gogledd Cymru yn bygwth streicCyhoeddwyd6 awr yn o\u0302lCyngor yn 'peryglu pobl ddall' gyda newidiadau ffyrddCyhoeddwyd23 awr yn o\u0302l'Balch fod gan fy mab opsiwn i ddod o hyd i'w dad'Cyhoeddwyd12 awr yn o\u0302l"}, {"text_idx": "#000030", "text": "Cyngor yn 'peryglu pobl ddall' gyda newidiadau ffyrdd"}, {"text_idx": "#000031", "text": "'Balch fod gan fy mab opsiwn i ddod o hyd i'w dad'"}, {"text_idx": "#000039", "text": "Max Boyce yn 80: 'Un o'r bois'"}]